Predlog UREDBA SVETA o spremembi Uredbe (ES) št. 2866/98 glede menjalnega razmerja eura za Litvo /* COM/2014/0447 final - 2014/0208 (NLE) */





OBRAZLOŽITVENI MEMORANDUM 1. Ozadje predloga Komisija je 4. junija 2014 v skladu s členom 140(2) Pogodbe o delovanju Evropske unije (v nadaljnjem besedilu: Pogodba) sprejela predlog sklepa Sveta, v katerem ugotavlja, da Litva izpolnjuje potrebne pogoje za uvedbo eura, in predlaga, da se odstopanje Litve razveljavi z veljavnostjo od 1. januarja 2015. V primeru pozitivne odločitve bo moral Svet nato sprejeti menjalno razmerje med eurom in litovskim litasom, ki bo začelo veljati 1. januarja 2015. Uredba Sveta (ES) št. 2866/98 o menjalnih razmerjih med eurom in valutami držav članic, ki sprejmejo euro[1], določa dokončna menjalna razmerja za 18 držav članic, ki so trenutno članice euroobmočja (Belgija, Nemčija, Estonija, Grčija, Španija, Francija, Irska, Italija, Ciper, Latvija, Luksemburg, Malta, Nizozemska, Avstrija, Portugalska, Slovenija, Slovaška in Finska). Zaradi razširitve področja uporabe te uredbe na litovski litas je treba Uredbi dodati navedbo za to valuto. To je predmet tega predloga. 2. Rezultati posvetovanj z zainteresiranimi stranmi in ocena učinka Formalni postopek, ki sledi predlogu Komisije za uredbo Sveta, vključuje posvetovanje z ECB. V Ekonomsko-finančnem odboru, Svetu ECOFIN in Euroskupini redno potekajo različne razprave z državami članicami o izzivih ekonomske politike. Vključujejo neformalne razprave o zadevah, ki so posebej pomembne za pripravo vstopa v euroobmočje (vključno s tečajnimi politikami). V okviru konferenc in seminarjev ter na ad-hoc osnovi poteka dialog z akademiki in drugimi zainteresiranimi skupinami. Gospodarski razvoj na euroobmočju in v državah članicah se ocenjuje v okviru različnih postopkov usklajevanja gospodarske politike in nadzora (zlasti iz člena 121 Pogodbe), prav tako pa v okviru rednega spremljanja in analize razvoja, tako znotraj določene države kot na celotnem območju (vključno z napovedmi, rednimi objavami, prispevki za Ekonomsko-finančni odbor, ECOFIN in Euroskupino), ki ju izvaja Komisija. V skladu z načelom sorazmernosti in ob upoštevanju pretekle prakse formalna ocena učinka ni potrebna. 3. Pravni elementi predloga 3.1. Pravna podlaga Pravna podlaga tega predloga je člen 140(3) Pogodbe, v skladu s katerim Svet določi tečaj, po katerem euro nadomesti valuto države članice, v kateri je bilo odstopanje odpravljeno v skladu s členom 140(2) Pogodbe. Svet odloča s soglasjem držav članic, katerih valuta je euro, in zadevne države članice na predlog Komisije in po posvetovanju z ECB. 3.2. Subsidiarnost in sorazmernost Predlog je v izključni pristojnosti Unije. Načelo subsidiarnosti se zato ne uporablja. Ta pobuda ne presega okvirov, ki so potrebni za dosego njenega cilja, in je zato v skladu z načelom sorazmernosti. 3.3. Izbira pravnega instrumenta Uredba je edini primeren pravni instrument za spremembo Uredbe Sveta (ES) št. 2866/98 o menjalnih razmerjih med eurom in valutami držav članic, ki sprejmejo euro. 4. Proračunske posledice Predlog ne vpliva na proračun Unije. 5. Pojasnila o posameznih členih 5.1. Člen 1 Predlagano razmerje je sedanji srednji tečaj litovskega litasa mehanizmu deviznih tečajev (ERM II). Kot za druge valute in v skladu z Uredbo Sveta (ES) št. 1103/97[2] o nekaterih določbah v zvezi z uvajanjem eura, se menjalni tečaj opredeli kot šestmestno število z značilnimi mesti. 5.2. Člen 2 Ta člen kot datum začetka veljavnosti Uredbe določa 1. januar 2015 in zagotavlja, da se bo uporabljala v skladu s časovno razporeditvijo drugih aktov Sveta v zvezi s sprejetjem eura v Litvi, tj. datumom odprave odstopanja in datumom začetka veljavnosti drugih ukrepov, potrebnih za uvedbo eura v Litvi. 2014/0208 (NLE) Predlog UREDBA SVETA o spremembi Uredbe (ES) št. 2866/98 glede menjalnega razmerja eura za Litvo SVET EVROPSKE UNIJE JE ‒ ob upoštevanju Pogodbe o delovanju Evropske unije in zlasti člena 140(3) Pogodbe, ob upoštevanju predloga Evropske komisije[3], ob upoštevanju mnenja Evropske centralne banke[4], ob upoštevanju naslednjega: (1) Uredba Sveta (ES) št. 2866/98[5] določa menjalna razmerja za euro od 1. januarja 1999. (2) V skladu s členom 4 Akta o pristopu iz leta 2003 je Litva država članica z odstopanjem, kot je opredeljeno v členu 139(1) Pogodbe. (3) V skladu s Sklepom Sveta 2014/.../EU z dne …[6], Litva izpolnjuje potrebne pogoje za uvedbo eura in odstopanje v korist Litve se razveljavi s 1. januarjem 2015. (4) Uvedba eura v Litvi zahteva sprejetje menjalnega razmerja med eurom in litovskim litasom. To razmerje bi se moralo določiti na 3,45280 litovskega litasa za 1 euro, kar ustreza trenutnemu srednjemu tečaju litasa v mehanizmu deviznih tečajev (ERM II). (5) Uredbo (ES) št. 2866/98 bi bilo zato treba ustrezno spremeniti – SPREJEL NASLEDNJO UREDBO: Člen 1 V členu 1 Uredbe (ES) št. 2866/98 se med menjalnima razmerjema, ki se uporabljata za latvijski lats in luksemburški frank, vstavi naslednja vrstica: „= 3,45280 litovskih litasov“. Člen 2 Ta uredba začne veljati 1. januarja 2015. Ta uredba je v celoti zavezujoča in se neposredno uporablja v vseh državah članicah. V Strasbourgu, Za Svet Predsednik [1] UL L 359, 31.12.1998, str. 1. [2] UL L 162, 19.6.1997, str. 1. [3] UL C ,…, str. [4] UL C ,…, str. [5] Uredba Sveta (ES) št. 2866/98 z dne 31. decembra 1998 o menjalnih razmerjih med eurom in valutami držav članic, ki sprejmejo euro (UL L 359, 31.12.1998, str. 1). [6] Sklep Sveta 2014/.../EU z dne … o uvedbi eura v Litvi 1. januarja 2015 […]